
Au apărut adevăratele revendicări ale fermierilor. Politica Guvernului i-a 
adus în faliment 


Fermierii cer sprijin real pentru agricultură 


Deși Guvernul consideră că a făcut concesii fermierilor și transportatorilor, 
problemele sunt departe de a fi rezolvate. Adevărata listă de revendicări, trimisă 
de cei aflaţi în stradă, la proteste, și nu de organizaţiile fermierilor care nu 
reprezintă pe nimeni, arată, de fapt, că deciziile politice ale Executivului i-au 
falimentat pe agricultori. Implementarea cererilor acestora, absolut 
fundamentate, ar mai putea salva ceva din agricultura ţării. 


Protestatarii, fermieri și transportatori, au trimis lista oficială de revendicări atât către 
premier și Parlament, cât și către partidele politice din România. În ceea ce îi privește 
strict pe agricultori, rezolvarea problemelor semnalate de aceștia și aplicarea soluțiilor 
cerute ar însemna ca Guvernul să prioritizeze, în al 12-lea ceas, agricultura românească și 
securitatea alimentară a ţării. 


În primul rând, fermierii cer acordarea tuturor subvenţiilor APIA aferente anului în curs 
până la finalul lunii decembrie a anului în curs, inclusiv pentru fermierii aflaţi în eșantionul 
de control clasic și prin teledetectie, precum si accelerarea proceselor pentru 
compensările financiare asociate celorlalte scheme de plata directă (eco-scheme, măsuri 
de agro-mediu etc.). Argumentul acestora este că anul agricol diferă de anul fiscal, 
calendaristic, iar plata subvenţiilor după închiderea anului fiscal, în condiţiile în care 
cheltuielile aferente activității culturilor se fac la sfârșitul anului fiscal anterior sau la 
începutul anului fiscal în curs, afectează capitalul de lucru și fluxurile de numerar ale 
fermierilor, cu impact direct asupra posibilității de plată a datoriilor scadente (inclusiv a 
impozitelor si taxelor datorate către bugetul de stat). Totodată, aceștia cer continuarea 
programelor AGRO IMM INVEST și RURAL INVEST, fără plafonarea valorii totale a acestor 
programe garantate de către statul român în cadrul creditării cu garanţie FGCR, 
extinderea bazei de creditare a fermierilor cu risc bancar B și C, relaxarea condiţiilor 
bancare și regândirea sintagmei “rău platnic”. "Pentru dezvoltarea agriculturii românești 
este necesar să se permită accesul unui număr cât mai mare de agricultori la acest tip de 
credit garantat de stat”, susțin fermierii. 


Românii, înaintea străinilor 


Pe lista de revendicări se află și modificarea Legii nr. 17/2014, astfel încât drept de 
preemțţiune la achiziția terenurilor agricole să aibă persoanele juridice cu capital integral 
românesc, înaintea celor cu capital străin total sau parţial. Și asta pentru încurajarea 
investiţiilor în domeniul agricol de către persoanele juridice cu capital integral românesc și 
stoparea cumpărării terenurilor agricole de către fonduri de investiții sau cetățeni străini 
prin intermediul societăților pe care le înființează în România. Totodată, se cere 
reglementarea comerțului în piețe prin prioritizarea comerțului local și eliminarea falșilor 
producători. 


O solicitare vitală pentru agricultură este și relansarea producţiei de fertilizanți pe piața 
internă, reglementarea acestei pieţe și acordarea de facilități producătorilor din partea 
statului român. “Producţia națională de fertilizanţi (pesticide - erbicide, îngrășăminte 
foliare (lichide), insecticide, raticide.) este instabilă. Este necesar ca statul român să 
găsească soluţii pentru relansarea producției de fertilizanți în ţară, investiţii în cercetare și 
reglementarea pieţei”, arată fermierii. 


Taxe vamale și TVA pentru Ucraina și Moldova 


Fermierii protestatari mai cer Guvernului să acorde sprijin agricultorilor în cazul în care 
aceștia intră în insolvenţă, ca urmare a situației generată de implementarea politicilor 
europene de sprijin a Ucrainei, care au avut impact negativ asupra agricultorilor români. 


"Falimentul în lanţ a multor agricultori români pune în pericol siguranţa alimentară. În 

condiţiile în care starea în care se găsesc aceștia în prezent se datorează în mare parte 
politicilor implementare de statul român, politici care au avut un impact negativ asupra 
agricultorilor, statul român trebuie să le ofere sprijin și protecție”, au transmis fermierii. 


De asemenea, printre revendicări se mai află eliminarea accizei la motorina folosită în 
agricultură direct de la pompă, introducerea de taxe vamale și TVA asupra produselor 
provenite din Ucraina, introducerea TVA la produsele agricole importate din Republica 
Moldova, încurajarea, prin facilități fiscale și suport financiar de dezvoltare, a fabricilor de 
procesare în zone preponderent agricole, pentru a procesa produsele obținute, și scutirea 
de TVA la comercializarea inputurilor pentru agricultură. 


